SKRIFTLIG FORESPØRGSEL E-0167/01

af Ioannis Marínos (PPE-DE) til Kommissionen

(1. februar 2001)

Om: Tyrkiets forsøg på annektering af den besatte del af Cypern

Den 13. december 2000 blev Panikos Tsiakourmas, som er borger i Republikken Cypern, bortført af myndighederne i pseudostaten Nordcypern, da han befandt sig på en britisk militærbases territorium på øen. Tsiakourmas, som er flygtning i det nordlige Cypern siden den tyrkiske hærs invasion i 1974, lider af

sukkersyge og tilbageholdes endnu på trods af indlysende fare for hans sundhed. I beretningen fra den britiske bases politi på Cypern anføres det, at denne borger er blevet bortført med magt til et område, der er besat af den tyrkiske hær, og det understreges, at der ikke foreligger oplysninger om, at han er indblandet i narkotikahandel, hvilket viser, at de beskyldninger, som er blevet fremsat herom af besættelsesmagten, er opdigtede.

Denne handling fra den tyrkiske hærs side på Cypern er en fortsættelse af provokationerne i regionen Strovilia, hvor den besatte del af den neutrale zone, som tidligere har været underlagt De Forenede Nationers kontrol, er blevet annekteret, og den tyrkiske hær har endvidere gravet kløfter i den neutrale zone i nærheden af landsbyen Pila. Det skal understreges, at Tyrkiets opførsel på Cypern bliver mere og mere aggressiv, efter at landet er blevet betegnet som et ansøgerland. Endvidere har den tyrkiske avis Sabah offentliggjort en artikel, som ikke er blevet dementeret af den tyrkiske regering, ifølge hvilken Tyrkiet er i færd med at udarbejde en plan om annektering af den besatte del af Cypern i Tyrkiet, som derved vil blive den 82. vilayet (amt) i Tyrkiet.

Hvilke foranstaltninger agter Kommissionen at træffe, således at Tsiakourmas frigives hurtigst muligt, og således at Tyrkiet standser sine aggressive handlinger over for Republikken Cypern (et land, som EU fører tiltrædelsesforhandlinger med) og opføre sig, som det sømmer sig for en demokratisk stat? Hvilken holdning indtager Kommissionen endvidere til Tyrkiets plan om at annektere et besat område i et uafhængigt land, som er medlem af FN?

Svar afgivet på Kommissionens vegne af Günter Verheugen

(23. marts 2001)

Kommissionen er orienteret om omstændighederne omkring tilbageholdelsen af den græsk-cypriotiske byggeentreprenør Panikos Tziakourmas den 13. december 2000. Det ser ud til, at Panikos Tziakourmas blev bortført fra den østlige britiske militærbases område. Som følge heraf har den britiske regering rejst spørgsmålet over for lederen af det tyrkisk-cypriotske samfund og over for myndighederne i Ankara. Kommissionen fortsætter med nøje at overvåge situationen.

De kriterier for EU-medlemskab, som Det Europæiske Råd blev enig om på mødet 1993 i København, indbefatter sikring af retsstaten og menneskerettighederne. I den forbindelse udgør Tyrkiets opfyldelse af sine forpligtelser som følge af medlemskabet af Europarådet også en vigtig faktor. Kommissionen overvåger, at alle ansøgerlandene overholder disse forpligtelser, og aflægger med regelmæssige mellemrum beretning til Europa-Parlamentet og medlemsstaterne om udviklingen inden på disse områder.

Den styrkede politiske dialog mellem Unionen og Tyrkiet, som blev omhandlet i konklusionerne fra Det Europæiske Råd i Helsinki, åbner mulighed for en yderligere drøftelse af disse spørgsmål, ligesom også de gængse diplomatiske kanaler vil blive benyttet til dette formål.